President Schulz, għeżież membri, Huwa ta' pjaċir għalija li nkun magħkom għal darb'oħra wara l-laqgħa ta' dan ix-xahar tal-Kunsill Ewropew. L-għan ewlieni tas-summits informali hu li niddiskutu u nikkonsultaw, mhux li ninnegozjaw. Il-laqgħa tagħna kienet qasira u r-riżultat pjuttost konċiż. Seħħet fl-isfond ta' ġrajjiet li qed jinbidlu malajr. Mill-erba' sfidi kbar fuq l-aġenda, l-ewwel waħda kienet l-Ukrajna. Kellna skambju mal-President Ukren, Petro Poroshenko. Huwa ngħaqad magħna biex jippreżenta l-waqfien mill-ġlied ta' Minsk u biex jaqsam magħna l-valutazzjoni tiegħu tas-sitwazzjoni fuq il-post. Irringrazzjajna lill-Kanċilliera Merkel u l-President Hollande għall-isforzi indispensabbli tagħhom għall-paċi bħala l-inizjaturi tat-taħditiet tal-Kwartett tan-Normandija. Il-ftehim fraġli appoġġajnieh b'kawtela. L-Unjoni Ewropea għadha tittama għall-paċi sabiex l-indipendenza, is-sovranità u l-integrità territorjali tal-Ukrajna tmur lura għal li kienet kemm jista' jkun malajr. Madankollu, għadna xettiċi ħafna. Il-ftehim ta' Minsk tal-2014 ma ġiex rispettat. Id-dibattitu fost il-mexxejja ffoka fuq kif isostnu l-implimentazzjoni tal-ftehim ġdid ta' paċi. Jekk dan ma jseħħx, mhux se nżommu lura milli nieħdu l-passi meħtieġa. Skont l-OSKE, il-waqfien mill-ġlied, li kellu jidħol fis-seħħ f'nofsillejl fil-15 ta' Frar, inkiser iktar minn 800 darba. Ninsab f'kuntatt mal-Kanċilliera Merkel u l-President Hollande, u f'konsultazzjoni mal-mexxejja kollha. L-Unjoni Ewropea hi magħquda fuq din il-kwistjoni u mhux se naqtgħu qalbna. Għadna nikkunsidraw aktar sanzjonijiet. Għandna nkunu lesti għal kwalunkwe żvilupp, tajjeb jew ħażin. Fit-12 ta' Frar, il-mexxejja fakkru l-attakki terribbli f'Pariġi li qatlu 17-il persuna. Intrabatna li nwettqu pjan ġdid ta' ħidma kontra t-terroriżmu. Dan jinsab fid-dikjarazzjoni konġunta adottata fis-summit. Il-pjan ta' ħidma ġdid jitlob prinċiplament li l-Unjoni Ewropea tkompli b'dak li diġà qed tagħmel fil-qasam tas-sigurtà interna. Imma jeħtieġ li ċerti affarijiet nagħmluhom aħjar u aktar malajr, pereżempju nużaw ħafna aħjar l-arranġamenti tas-sigurtà ta' Schengen jew nirrevedu r-regolamenti dwar l-armi tan-nar. L-attakk fatali reċenti f'Copenhagen jenfasizza din il-ħtieġa. Dawn l-attakki jservu biss biex isaħħu r-rieda tagħna li niġġieldu kontra kull xorta ta' estremiżmu u terroriżmu. Nieħu din l-opportunità biex nesprimi l-kondoljanzi u l-appoġġ tagħna lid-Danimarka, lill-poplu Daniż u lill-familji tal-vittmi. Għalkemm il-Libja ma kinitx fuq l-aġenda tal-Kunsill Ewropew informali ta' Frar, il-ġrajjiet terribbli u perikolużi f'dan il-pajjiż huma r-raġuni konvinċenti l-aktar reċenti għaliex għandna nindirizzaw din il-kwistjoni urġenti. Is-sigurtà nazzjonali jieħdu ħsiebha l-gvernijiet nazzjonali. Madankollu, hemm oqsma importanti fejn nistgħu nappoġġaw lil xulxin, u fejn l-azzjoni komuni hija saħansitra vitali. F'dan ir-rigward, nilqa' b'sodisfazzjon il-progress reċenti lejn il-bidu ġdid ta' negozjati għal ftehim tal-UE dwar ir-reġistri tal-ismijiet tal-passiġġieri. M'għandi ebda dubju li nistgħu nipproteġu s-sigurtà taċ-ċittadini b'mod effettiv mingħajr ma nnaqqsulhom id-dritt tal-privatezza. L-għajnuna tagħkom fuq dan il-punt hija assolutament kruċjali u imprezzabbli. Il-Kunsill Ewropew se jerġa' lura għal din il-kwistjoni, fost ħwejjeġ oħra, f'Ġunju. Sadanittant, il-pajjiżi tagħna se jaffrontaw din it-theddida flimkien b'kalma u determinazzjoni. Dwar il-Greċja, kien ċar li l-laqgħa tagħna ta' Frar ma kinitx il-mument xieraq għal negozjati mhux koordinati fuq il-programm ta' assistenza għall-Greċja. Smajna lill-President tal-Grupp tal-Euro jispjegalna l-qagħda attwali tad-diskussjonijiet mal-Greċja. Tajna merħba bħala membru ġdid tal-Kunsill Ewropew lill-Prim Ministru Tsipras li tana l-fehma tiegħu dwar is-sitwazzjoni. Qbilna li t-taħditiet kellhom ikomplu, kif fil-fatt ġara, fuq il-livell ministerjali sabiex ikunu jistgħu jinstabu punti ta' qbil. Ma kellix dubju li dan kien se jseħħ. Inżammu kuntatti mill-qrib mal-partijiet kollha rilevanti sabiex seta' jintlaħaq qbil fil-prinċipju fil-Grupp tal-Euro nhar il-Ġimgħa li għadda. Kienet ferħa għalija nara lill-ministri taż-żona tal-euro japprovaw il-pjanijiet ta' riforma tal-Greċja lbieraħ. Fl-aħħar nett, ikkunsidrajna fil-qosor il-ġejjieni tal-Unjoni Ekonomika u Monetarja nnifisha. Għandna bżonn intejbu t-tfassil tal-politika ekonomika fiż-żona tal-euro. L-awturi prinċipali tar-rapport hekk imsejjaħ tal-Erba' Presidenti kienu kollha fil-kamra. Għalhekk kienet l-okkażjoni xierqa biex niftħu din id-diskussjoni. Il-President Juncker ippreżenta analiżi tal-isfond, u għamel mistoqsijiet li jeħtieġ jitwieġbu jekk irridu niksbu governanza ekonomika aħjar. Iżda punt wieħed huwa ċar ħafna diġà. Wara d-deċiżjoni reċenti mill-BĊE, il-prijorità hija li l-ekonomiji nazzjonali jsiru aktar kompatibbli mal-unjoni monetarja. Dan ma jistax isir minn Brussell imma bi tmexxija politika soda tar-riformi ekonomiċi fuq il-livell nazzjonali. Issa nħarsu 'l quddiem lejn il-Kunsill Ewropew ta' Marzu. Fit-tliet ġimgħat li ġejjin, se nsegwu b'attenzjoni kbira s-sitwazzjoni fl-Ukrajna u fil-Libja ġurnata b'ġurnata. Is-summit ta' Marzu se jkun ukoll żmien biex inqisu l-perspettiva strateġika għall-viċinati tal-Lvant u n-Nofsinhar. Se nkomplu niddiskutu l-ekonomija Ewropea. U naturalment, se niffokaw ukoll fuq kwistjoni li hija għal qalbi bħal ma hi għal bosta f'dan il-Parlament. Din hija l-ħtieġa urġenti għal unjoni tal-enerġija Ewropea, kif għadu kemm fisser il-Viċi President Šefčovič. L-Unjoni Ewropea tista' u għandha tavvanza f'dan il-qasam malajr.